पाठ 4
सरकारी अधिकारी येशूसमोर गुडघे टेकतो
शिक्षक मार्गदर्शिका  ·  पाहा, ऐका आणि जगा – पुस्तक 7: येशू प्रभू आणि तारणारा
	उद्देश
	येशूने एका सरकारी अधिकाऱ्याच्या मुलाला कसे बरे केले ते पाहून लोकांनी त्याच्यावर विश्वास ठेवला हे मुलांना दाखवणे.

	शास्त्रवाचन
	योहान 4:46-53

	पाठांतर वचन
	योहान 1:3
त्याच्याद्वारे सर्व काही निर्माण झाले; त्याच्याशिवाय निर्माण झालेले असे काहीच निर्माण झाले नाही.



पाठाचे सादरीकरण
सुरुवात
कोणी आजारी असेल तर लोक मदतीसाठी कुठे जातात? वर्गाला उत्तर देण्यासाठी वेळ द्या.
पाठातील मुख्य मुद्दे
	1.एकदा एक महत्त्वाचा माणूस येशूकडे आला. त्याचा मुलगा मरायला टेकला होता आणि त्याला मदतीची नितांत गरज होती. तो सरकारी अधिकारी असल्याने कदाचित श्रीमंत असावा, म्हणून त्याने आधीच इतर वैद्यांना आजमावले असेल. त्याने येशूविषयी ऐकले होते आणि तो येशूला शोधायला लांबून आला होता (4:46-47).
	2.चित्र 4 दाखवा. अधिकाऱ्याने येशूला आपल्या घरी येऊन मुलाला बरे करायला सांगितले. येशूने जायला नकार दिला! त्या माणसाने मागितलेल्यापेक्षा आणखी मोठा चमत्कार त्याला करायचा होता. मुलाला बरे करण्यासाठी त्याच्याकडे जाण्याची गरज नाही हे येशू अधिकाऱ्याला दाखवणार होता (4:47-50अ).
	3.येशू म्हणाला की तुझा मुलगा जगेल, तेव्हा त्या महत्त्वाच्या अधिकाऱ्याने त्यावर विश्वास ठेवला. म्हणून तो घरी निघाला. तो अजून घरापासून काही अंतरावर असताना त्याच्या सेवकांनी त्याला आनंदाची बातमी दिली (4:50ब-51).
	4.त्याला कळले की येशूने “तुझा मुलगा जगेल” असे म्हटले त्याच क्षणी त्याचा मुलगा बरा होऊ लागला होता. त्यामुळे अधिकाऱ्याने आणि त्याच्या सर्व कुटुंबाने विश्वास ठेवला की येशू देवाचा पुत्र आहे (4:52-53).
कथेला आपला प्रतिसाद
1987 मध्ये दक्षिण सुदानमधील अकोत भागात एक जीवघेणा आजार पसरला. तिथे कोणतेही डॉक्टर किंवा कोणत्याही प्रकारची वैद्यकीय मदत उपलब्ध नव्हती, म्हणून त्या रोगाची ओळख कधीच पटली नाही. शेकडो लोक मरण पावले. पण ज्या आजारी व्यक्तीसाठी ख्रिस्ती लोकांनी प्रार्थना केली ती मरण पावली नाही, आणि ख्रिस्ती वाड्यांमध्ये कोणतीही कबर नव्हती. हे बरे होणे देवाच्या सामर्थ्याची इतकी मोठी साक्ष ठरली की मंडळी आश्चर्यकारकपणे वाढली.
पाठांतर वचन पक्के करा

